Steve Martin

**Stiv Martin** (engl. **Steve Martin** [stiːv ˈmɑrtn̩], pravo ime **Stephen Glenn Martin** [ˈstiːvən glɛn ˈmɑrtn̩]; Waco, Teksas, 14. avgusta 1945.), američki glumac, komičar, pisac, producent i muzičar.

## Uspeh pre filma
Proslavio se kao komičar koji uživo priča viceve. Već od sredine 1970-ih često se pojavljivao u gledanim televizijskim emisijama kao što su "*Večernji šou [[Džoni Karson]]a*" ili "*[[Subotom uveče uživo]]*". Postavši poznat, izdao je prvi od svoja tri albuma sa vicevima "*Smanjimo se*" (1977), koji je doživeo ogroman uspeh. Sledeći album "*Divlji ludi tip*" (1978), doživeo je još veći uspeh, uspevši se na drugo mesto po prodaji u SAD i postigavši milionski tiraž. Album završava pesmom "*[[Tutankamon|Kralj Tut]]*" (autor i pevač sam Stiv Martin), koja je izdata kao singl i postigla veliki uspeh tokom pomame koja je pratila turneju sa Tutankamonovim posmrtnim ostacima 1978. Oba albuma su dobila Gremi za najbolje albume sa komedijom u 1977. i 1978.

Do kraja 1970-ih, Martin je svojim nastupima stekao slavu koja se mogla meriti sa slavom rok zvezda, nastupajući u rasprodatim dvoranama, pred više desetina hiljada gledalaca po nastupu, koji su vrištanjem stvarali specifičnu atmosferu. Međutim, karijera komičara koji uživo priča viceve za njega je bila samo međustepenica za ono što je bio njegov pravi cilj - film.

## Filmska karijera
Prvi film mu je bio "Rasejani kelner" (1977). Ovaj 7-minutni film u kome igraju i Bak Henri i Teri Gar, Martin je sam režirao i igrao glavnu ulogu. Film je bio nominovan za Oskar za najbolji kratki film.

Njegov prvi značajniji filmski nastup bio je u mjuziklu "*Orkestar usamljenih srca narednika Papera*" (1978), u kojem peva pesmu Bitlsa "Maksvelov srebrni čekić", a početkom 1979. imao je zapaženu epizodnu nervoznog kelnera u filmu "*[[Mapet šou|Mapeti]] idu u Holivud*".
### Saradnja sa Karlom Rajnerom
Iste godine 1979. bio je scenarista i glavni glumac u filmu **Bilmez (The Jerk)**, kojeg je režirao Karl Rajner. Ova komedija o glupavom belcu, usvojenom i podignutom od strane crnačke familije, koji kreće da upozna svet van Misisipija i uspeva da se obogati, doživela je ogroman komercijalni uspeh i sa zaradom od preko 73.000.000 $ daleko nadmašila ne tako visoki budžet.

Uspeh ovog filma otvorio je sva vrata Martinu, ohrabrivši ga da se oproba u ozbiljnijem filmu. Želeći da izbegne klišee, 1981. se pojavio u filmu **Novčići sa neba**, melodramskoj priči sa pevanjem i plesom. Pripremajući se za film, Martin je pohađao časove glume kod reditelja Herberta Rosa, i mesecima vežbao stepovanje. Iako sasvim solidan, film je doživeo komercijalni neuspeh, kojeg je Martin u to vreme komentarisao rečima: "Ne znam ko je kriv, osim ako ne računamo to da igram ja a da nije komedija".

Martin se pojavio i u još tri filma koje je režirao Karl Rajner, koji svi do jednog imaju kultni status. Najpoznatiji je svakako **[[Mrtvaci ne nose karirane kaputiće]]** (1982), u čiju su kriminalističku priču sa dosta humora i parodijskih elemenata vrlo vešto umontirani brojni arhivski inserti iz slavnih holivudskih kriminalističkih filmova (uglavnom) 1940-ih. U ovom filmu "glume" Hamfri Bogart, Ingrid Bergman, Barbara Stenvik, Rej Miland, Čarls Loton, Bert Lankaster, Beti Dejvis, Lana Tarner i mnogi drugi, uz "pravu" ulogu koju ima Rejčel Vord. Sledio je **Čovek sa dva mozga** (1983), film koji se jako svideo Martinovim fanovima ali nije naišao na posebno topao prijem kod ostalih, da bi saradnju sa Rajnerom okončao 1984. odličnim filmom **Sve od mene**, u kojem mu je partnerka Lili Tomlin. U filmu zla umiruća bogatašica odlučuje da se posredstvom svog gurua preseli u telo svoje mlade i lepe sekretarice (igra je Martinova tadašnja supruga Viktorija Tenant), ali nešto pođe naopako i ona se nađe u telu svog advokata, sa kojim štaviše mora da deli njegovo telo. Martin briljira u ulozi advokata, dobivši za ovaj film nagrade njujorških filmskih kritičara i nagradu nacionalnog udruženja filmskih kritičara za najboljeg glumca.

### Karijera od 1986. do 1991.
1986. igra jednu od tri glavne uloge u komediji **Tri amigosa**, u kojoj su mu partneri kolege iz Subotom uveče uživo, Čevi Čejs i Martin Šort. Film je uspela parodija na vestern "Sedmorica veličanstvenih". Iste godine igra značajnu ulogu u mjuziklu "Mala prodavnica užasa", filmskoj verziji of-brodvejskog hita, u kojem mu je prvi put partner Rik Moranis, uz koga će se kasnije pojaviti u još dva filma.

Tokom 1987. postiže uspehe filmovima **Roksana**, osavremenjenoj verziji Sirano de Beržeraka, u kome dokazuje da nije samo komičar već i dobar glumac, a krajem godine snima i komediju **Avioni, vozovi, automobili** u režiji Džona Hjuza, u kojoj igra maleroznog čoveka kojeg snalaze svi maleri ovog sveta pri pokušaju da stigne kući na Dan zahvalnosti, pri čemu mu stalno prisustvo dosadnog putujućeg trgovca (Džon Kendi) samo konstantno podiže pritisak. Uspeh postiže i 1988. filmom **Prljavi pokvareni prevaranti** u režiji Frenka Oza, u kojem on i Majkl Kejn igraju dva prevaranta koji "operišu" Azurnom obalom, izmamljujući prevarom novac od bogatih i usamljenih žena.

Slede uspesi sa filmovima **Roditeljstvo** (1989), u režiji Rona Hauarda, i **Moje plavo nebo** (1990), zabavnom komedijom u režiji Herberta Rosa, u kojoj Martin igra zaštićenog svedoka za koga se brine agent FBI, kojeg igra Rik Moranis.

Naredne 1991. Martin je scenarista i glavni glumac u filmu **Priča iz Los Anđelesa**, igra glavnu ulogu u filmu **Nevestin otac**, rimejku slavne komedije sa Spenserom Trejsijem, u kojem mu je partnerka Dajana Kiton, i član je odlične i brojne glumačke postave bez glavne uloge u filmu **Veliki kanjon**, u režiji Lorensa Keždena.
### Karijera posle 1992.
Sledećih godina zapažen je u većini filmova u kojima je nastupio, iako nije bilo pravog hita. Tako se pojavio u filmu **Nedostatak vere** (1992), u kojem igra putujućeg verskog propovednika koji nastupa pred punim salama, **Nevestinom ocu 2** (1995), komediji **Narednik Bilko** (1996), Dejvid Mametovom trileru **Španski zatvorenik** (1997), u kojem igra negativca - bogatog stranca koji pokazuje sumnjiv interes za rad mladog biznismena, **Provincijalci** (1999), rimejku nekadašnjeg hita po scenariju Nila Sajmona, u kojem mu je partnerka po drugi put Goldi Hon, i **Boufinger** (1999), komediji u kojoj igra dekintiranog producenta koji pokušava da dobije veliku zvezdu za svoj film tako što će je snimati u potaji. U međuvremenu je stigao da radi i na crtanom filmu, pojavivši se u jednoj epizodi Simpsonovih (1998, zajedno sa grupom U2) i dajući glas Hotepu u filmu **Princ Egipta** (1999).

2003. pojavljuje se u dva komercijalno vrlo uspešne porodične komedije, **Obaranje kuće** i *[[Što više to bolje]]*, koje su obe zaradile više od 130.000.000 $ samo u američkim bioskopima i donela mu plasman na 4. mesto komercijalno najuspešnijih glumaca.

Tokom 2005., napisao je scenario i igrao glavnu ulogu u istoimenom filmu nastalom po njegovom romanu **Prodavačica**, u kojem mu je partnerka Kler Dejns, a pojavio se i u nastavku hita od pre dve godine - *[[Što više to bolje 2]]*. Sledeće godine postiže veliki uspeh igrajući inspektora Kluzoa u rimejku **Pink Pantera**, u kojem su mu partneri Kevin Klajn i Žan Reno. Snimio je i nastavak **Pink Panter 2**, koji bi trebao da bude prikazan 2009.

## Aktivnosti na drugim poljima
Povremeno je pisao za časopis Njujorker.

Glumio je u predstavi *[[Čekajući Godoa]]* uz Robina Vilijamsa.

Napisao je pozorišni komad **Pikaso u Lapen Ažilu** (1993), koji je imao solidan uspeh u Americi, i u kome se u nekom pariškom baru sreću Pablo Pikaso i Albert Ajnštajn.

2001. i 2003. bio je domaćin dodele Oskara.

Svirao je bendžo na ploči koja je 2001. dobila Gremi.

Napisao je dva romana, *Prodavačica* (filmovan 2005.) i *Zadovoljstvo u mom društvu*, a 2007. objavio je i memoare, izdate pod nazivom *Rođen da bude uspravan*, koji su dobili solidna priznanja kritike.

## Uloge

## Reference
 

## Vanjske veze
* Zvanična prezentacija 
* 

## Vanjske veze
* 
* 
*  in 2003
*  in 2008
* Current news on Steve
* Men's Vogue Article 
* Esquire interview 
* Disney Legends profile
* Review of "Born Standing Up"
*